Neumarkt in der Oberpfalzin sijainti Neumarkt in der Oberpfalzin piirikunnassa. Pienemmässä kuvassa piirikunnan sijainti Baijerin osavaltiossa.
**Neumarkt in der Oberpfalz** (virallisesti **Neumarkt i.d.OPf.**) on kaupunki Baijerin osavaltiossa Saksassa. Sen merkittävä nähtävyys on vanhakaupunki kirkontorneineen. Kristoffer Baijerilainen syntyi Neumarktissa 1416.

Maantiede
---------

Neumarkt in der Oberpfalz sijaitsee ylänkömaalla Baijerin pohjoisessa keskiosassa noin 125 kilometriä Münchenistä pohjoiseen ja noin 35 kilometriä Nürnbergistä kaakkoon. Maanteitse matka Nürnbergistä on noin 45 kilometriä.

Historia
--------

Nürnbergin ja Regensburgin väliselle kauppareitille oli kehittynyt todennäköisesti 1100-luvun puoleen väliin tultaessa uusi markkinapaikka, der Neue Markt ("novum forum"). Varhaisin kirjallinen maininta Neumarkt-nimisestä paikasta on vuodelta 1160. Kaupungin omistuksesta käytiin kiistaa keskiajan kuluessa. Herttua Johann von Pfalz-Neumarkt valitsi kaupungin asuinpaikakseen vuonna 1410 ja rakennutti sinne uuden linnan. Se sai seurakseen kirkkoja ja raatihuoneen, ja Neumarkt koki taloudellisen ja kulttuurisen kukoistuskauden. Neumarktissa toteutettiin reformaatio ja kaupunkilaiset kääntyivät luterilaisiksi. Kolmikymmenvuotisen sodan seurauksena katolinen usko palautettiin ja Neumarkt taantui uinuvaksi maalaiskaupungiksi.

Keskiaikainen kaupunkikuva alkoi muuttua kunnolla vasta 1800-luvun puolessavälissä. Neumarkt liitettiin rautatieverkkoon linjalle Regensburg–Nürnberg vuonna 1871. Neumarkt eli nousukauden, jota siivitti eritoten metalli- ja puunjalostusteollisuus. Toisen maailmansodan lopulla Neumarktia pommitettiin, sillä siellä oli räjähdeteollisuutta. Jälleenrakennus oli ripeää ja vanha raatihuone avattiin uudelleen 1957. Vuoden 1972 kuntauudistusten myötä Neumarkt sai suuren piirikaupungin (Große Kreisstadt) aseman. Myöhemmin 1900-luvulla vanhaakaupunkia saneerattiin. Joulukuussa 2010 Neumarkt liitettiin Nürnbergin paikallisjunaverkkoon.

Talous ja liikenne
------------------

Neumarktissa on muun muassa rakennusalan suuryrityksen Max Böglin ja puutuotteisiin erikoistuneen Pfleidererin pääkonttorit. Paikallinen olutpanimo on Neumarkter Lammsbräu. Neumarktin tärkein rautatieasema on Bahnhof Neumarkt (Oberpfalz). Pöllingissä sijaitsee rautatiepysäkki. Moottoritie BAB 3 kulkee Neumarktin pohjoisrajaa viistäen ja kaupungilla on oma liittymä, josta on pääsy maantielle 299, jolta on yhteys kaupungin katuverkkoon.

Lähteet
-------

1. ↑  Neumarkt entdecken *Tourismus-neumarkt.de*. Stadt Neumarkt i.d.OPf.. Viitattu 28.3.2024. (saksaksi)
2. ↑  Neumarkt entdecken *Biografiasampo.fi*. Kansallisbiografia. Viitattu 28.3.2024. (suomeksi)
3. ↑  Entfernung von Neumarkt in der Oberpfalz, Deutschland nach München, Deutschland *Entfernungsrechenenkm.com*. Viitattu 28.3.2024. (saksaksi)
4. 1 2  Stadtgeschichte *Neumarkt.de*. Stadt Neumarkt i.d.OPf.. Viitattu 28.3.2024. (saksaksi)
5. ↑  Standortprofil Neumarkt i.d.OPf.: Wirtschaft und die größten Unternehmen *Die-deutsche-wirtschaft.de*. Die Deutsche Wirtschaft. Viitattu 28.3.2024. (saksaksi)
6. ↑  Neumarkter Lammsbräu *Lammsbraeu.de*. Neumarkter Lammsbräu Gebr. Ehrnsperger KG. Viitattu 28.3.2024. (saksaksi)
7. ↑  Polizeiinspektion Neumarkt i.d.OPf. *Polizei-bayern.de*. Bayer. Staatsministerium des Innern, für Sport und Integration. Viitattu 28.3.2024. (saksaksi)

Aiheesta muualla
----------------

* Neumarkt in der Oberpfalz, Baijeri, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Neumarkt in der Oberpfalz**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Neumarkt in der Oberpfalz